CELEX: 32015D0655
Language: bg
Date: 2015-04-23 00:00:00
Title: Решение за изпълнение (ЕС) 2015/655 на Комисията от 23 април 2015 година в съответствие с член 3, параграф 3 от Регламент (ЕС) № 528/2012 на Европейския парламент и на Съвета, относно предлагана на пазара формулация за борба с комарите на основата на полидиметил силоксан (Текст от значение за ЕИП)

25.4.2015   
            
            
               BG
            
            
               Официален вестник на Европейския съюз
            
            
               L 107/75
            
         РЕШЕНИЕ ЗА ИЗПЪЛНЕНИЕ (ЕС) 2015/655 НА КОМИСИЯТА
   от 23 април 2015 година
   в съответствие с член 3, параграф 3 от Регламент (ЕС) № 528/2012 на Европейския парламент и на Съвета, относно предлагана на пазара формулация за борба с комарите на основата на полидиметил силоксан
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 3, параграф 3 от него,
   като има предвид, че:
   
               (1)
            
            
               На 16 май 2014 г. Белгия поиска от Комисията да се произнесе с решение в съответствие с член 3, параграф 3 от Регламент (ЕС) № 528/2012, относно това дали формулацията за борба с комарите на основата на полидиметил силоксан представлява биоцид по смисъла на член 3, параграф 1, буква а) от посочения регламент.
            
         
               (2)
            
            
               Според информацията, предоставена от дружеството, което предлага продукта на пазара, формулацията на основата на полидиметил силоксан образува тънък силиконов филм върху водните обекти. Ниското повърхностно напрежение на силиконовия филм не позволява на ларвите на комарите да дишат, а на женските комари — да полагат яйцата си на повърхността на водата, тъй като много от тях се давят при опитите си.
            
         
               (3)
            
            
               Следователно формулацията на основата на полидиметил силоксан съставлява физическа бариера за репродуктивните способности на комарите.
            
         
               (4)
            
            
               Съгласно член 3, параграф 1, буква а) от Регламент (ЕС) № 528/2012 само продукти, предназначени за унищожаване, възпиране, обезвреждане, предотвратяване на действието или оказване по друг начин на контролиращо въздействие върху всякакви вредни организми чрез средства, различни от чисто физическите или механични действия, представляват биоцидни продукти.
            
         
               (5)
            
            
               Мерките, предвидени в настоящото решение, са в съответствие със становището на Постоянния комитет по биоцидите,
            
         ПРИЕ НАСТОЯЩОТО РЕШЕНИЕ:
   Член 1
   Формулацията за борба с комарите на основата на полидиметил силоксан, образуваща силиконов филм, създаващ ниско повърхностно напрежение над водните обекти, предлагана на пазара за тази цел, не е биоциден продукт по смисъла на член 3, параграф 1, буква а) от Регламент (ЕС) № 528/2012.
   Член 2
   Настоящото решение влиза в сила на двадесетия ден след деня на публикуването му в Официален вестник на Европейския съюз.
   
      Съставено в Брюксел на 23 април 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 167, 27.6.2012 г., стр. 1.